สูตรหน้าเด็ก
ใครได้เจอคุณพี่ สมเกียรติ ศิริชาติไชย กรรมการธนาคารกสิกรไทย ที่ซูเปอร์บอร์ดส่งเข้าไปเป็นกรรมการการบินไทย เพื่อแก้ไขปัญหาชีวิตด้านการเงินแล้วต้องร้องโนววว
26 มี.ค. 2558

ใครได้เจอคุณพี่ สมเกียรติ ศิริชาติไชย กรรมการธนาคารกสิกรไทย ที่ซูเปอร์บอร์ดส่งเข้าไปเป็นกรรมการการบินไทย เพื่อแก้ไขปัญหาชีวิตด้านการเงินแล้วต้องร้องโนววว
ก็พี่หนุ่มท่านเป๊ะเวอร์ ทั้งหน้าตาและรูปร่างจนเดินไปกับเพื่อนรุ่นเดียวกัน แล้วผู้คนสงสัยว่าคุณหนุ่มไปทำอะไรมาทำไมถึงได้ดูเด็กลงๆ สวนทางกับอายุที่เพิ่มขึ้นทุกวันๆ
เคล็ดลับที่ทำให้พี่หนุ่มยังเป็นหนุ่มสมชื่อไม่มีไรมาก พี่หนุ่มบอกว่ามีสูตรอาหารหน้าเด็กที่ท่านประธานปั้น บัณฑูร ล่ำซำ แนะนำมา ให้ทานกล้วยน้ำว้าทุกวันและมะระขี้นก ซึ่งเป็นมะระลูกเล็กที่เอามาจิ้มน้ำพริกกินกันนี่แหละ
พี่หนุ่มทานมะระขี้นกสดทุกวัน วันละ 2-3 ลูก ใครที่สามารถทานของขมได้ พี่หนุ่มแนะนำว่ามีสารต้านอนุมูลอิสระมากนักแล และตั้งแต่ทานมะระขี้นกมานี่ไม่ค่อยป่วยเป็นอะไรเลย
สูตรง่ายทำได้แพง พี่หนุ่มแนะนำ ว่าแล้ว พี่ก้อง-ธีรนันท์ ศรีหงส์ พี่ต๊อก-ปรีดี ดาวฉาย และพี่อ๋อ-กฤษฎา ล่ำซำ น่าจะนำสูตรนี้ไปใช้บ้าง รับร้องหนุ่มฟ้อหล่อเฟี้ยวกันทั้งแบงก์